open-index/open-wikipedia-markdown huggingface dataset:
Kinkerit

**Kinkerit**, **lukukinkerit** eli **lukuset** olivat rippikoulua edeltäneitä opetus- ja kuulustelutilaisuuksia Suomen maaseutualueilla. Kinkereillä opeteltiin muun muassa lukemaan ja luettiin katekismusta sekä Raamattua. Opettajana toimi usein pappi, kanttori tai lukkari. Yleisesti kinkereitä järjestettiin kansakoulujen yleistymiseen asti. Nykyään niitä järjestetään edelleen maaseudulla. Kaupungeissa kinkeritoiminta on hiipunut. Paikallisesti niillä on edelleen merkitystä sosiaalisina tilaisuuksina sekä seurakunnan toiminnan ja toimihenkilöiden esittelytilaisuuksina. Kinkereitä järjestettiin vuonna 2005 noin 3000.

Maaseudulla on edelleen seurakuntia, jotka on jaettu kinkeripiireihin, usein kylittäin. Kinkerit järjestestetään piireittäin kouluilla, seurakunnan tiloissa ja kodeissa. Entisaikaan kinkerit järjestettiin useimmiten isoissa maataloissa, joiden kesken järjestämisvastuu vaihteli. Tilaisuuksissa oli uskonnollisen ohjelman lisäksi myös tarjoilua, jonka osalta esiintyi myös jonkinasteista kilpailua. Haluttiin näyttää mitä oma tila pystyy tarjoamaan.

Kinkerit-sana on lainaa muinaisruotsin sanasta *gengiärdh* tai *gingerdh*, joka tarkoitti arvovieraiden vastaanottajaisvalmisteluja tai tuotelahjaa mm. ruokavaroja, jotka varattiin matkakestitykseksi esimerkiksi kuninkaalle, piispalle tai heidän edustajilleen. Ensimmäinen löydetty kirjallinen maininta on vuodelta 1681 papeille koottavaa vuotuisveroa koskevassa asetuksessa, jossa se tarkoittaa kestitystä. Mutta jo vuonna 1765 siitä on kirjallinen todiste merkityksellä "opetustilaisuus". 

Samasta sanasta tulee myös Mikkelin Kenkäveron pappilan nimi. Kenkien kanssa tuolla nimellä ei ole mitään tekemistä, vaan ruotsin *gengiärdh* on kansan suussa vain vääntynyt samalta kuulostavaksi kengäksi.

## Lähteet
### Hakuteokset
* Lukukinkerit. *WSOY Facta.*

### Viitteet

## Aiheesta muualla
* Tunnetteko tällaisia merkkejä Y. X Y' Y/?, Seura, 15.12.1937, nro 50, s. 7, Kansalliskirjaston digitaaliset aineistot
Meksikolainen keittiö

**Meksikolainen keittiö** yhdistää asteekkien ja espanjalaisten vivahteikkaita ruoka-aineita ja ruokakulttuureita. Myös Portugalin, Ranskan ja Itävallan keittiöillä oli vaikutusta meksikolaiseen keittiöön. Tunnusomaista meksikolaiselle keittiölle on etenkin chilipippurien, tortillojen eli vehnä/maissileipästen sekä mustien papujen käyttö. Mausteita meksikolaiset käyttävät runsaasti, ja ruoan tulisuus ja chilit ovatkin meksikolaisen ruoan sielu, vaikka kaikki ruoat eivät sisälläkään chiliä ja tulisia makuja. Meksikolaista ruokakulttuuria on kutsuttu yhdeksi maailman kolmesta tärkeimmästä gastronomiasta kiinalaisen ja ranskalaisen keittiön ohella.

Espanjalaiset toivat Meksikoon raaka-aineista etenkin sianlihan, sipulin, valkosipulin, kanelin ja riisin, kun taas esikolumbiaaniseen keskiamerikkalaiseen ruokavalioon kuuluivat Vanhassa maailmassa tuntemattomat avokado, bataatti, chili, kaakao, kurpitsa, maapähkinä, maissi, pavut, tomaatti ja vanilja.

Meksikolaisten perusruokaa ovat tortillat, maissista tehdyt rieskat. Tortillasta tehdään myös tacoja ja enchiladoja.

Perinteinen meksikolainen rosvopaistin valmistusmenetelmä on *barbacoa*, joka on antanut nimensä barbecue-grillijuhlille.

Hyönteisten syöminen on Meksikossa suhteellisen suosittua. Maassa syödään 549:ää eri hyönteislajia, mikä on enemmän kuin millään muulla seudulla maailmassa.

Meksikon lipun värit (punainen, vihreä ja valkoinen) muodostavat meksikolaisen aterian perustan: punaista tomaattisalsaa, vihreää avokadokastiketta ja valkoisia maissilettuja. Punainen tomaatti on todella yleinen Meksikossa, ja sitä käytetään muun muassa tulisessa chilisalaatissa (*salsa verde*, *salsa picante*), jota meksikolaisissa ravintoloissa tuodaan aluksi pöytiin. Meksikossa *tomate* tarkoittaa vihreää tomaattia, kun punainen tomaatti on *jitomate* (nahuatlin *xictii*+*tomati*, napa/keskus/ydin).

Tyypillisiä meksikolaisia jälkiruokia ovat hedelmät ja erilaiset hyytelöt.

Meksikossa tehdään alkoholijuomia agavekasveista; näistä tunnetuimpia ovat tequila ja mezcal.

Texmex ei ole meksikolaista vaan teksasilais-meksikolaista ruokaa, joka on peräisin Yhdysvalloista.

## Lähteet
* 

### Viitteet

## Aiheesta muualla
Aikuiskoulutuskeskus

**Aikuiskoulutuskeskukset** tarjoavat ammatillista perus- ja jatkokoulutusta omaehtoisena sekä työvoimapoliittisena koulutuksena. Koulutus on tarkoitettu 18&nbsp;vuotta täyttäneille tai harvoissa tapauksissa koulutuksen aikana täyttäville aikuisopiskelijoille. Työvoimapoliittiseen koulutukseen hakeudutaan Työ- ja elinkeinotoimiston kautta. Omaehtoiseen koulutukseen hakeudutaan suoraan oppilaitokseen. Oppilaitokset tarjoavat myös yrityksille räätälöityjä kursseja, sekä ammattiosaamista täydentäviä kursseja. Koulutus järjestetään päivä-, ilta- tai monimuoto-opiskeluna. Aikuiskoulutuksessa lukuvuosi on kalenterivuosi.

Tutkintoon valmistavaa ammatillista koulutusta tuetaan valtionosuuksin, jolloin opiskelijalle aiheutuvat kulut jäävät pienimmillään tutkintomaksujen tasolle. Omaehtoiseen koulutukseen voi saada opintotukea, mikäli päätoimisen opiskelun ehdot täyttyvät. Aikuisopiskeluun voi myös saada aikuisopintorahaa, mikäli opiskelija täyttää tuen vaatimuksen. Olemassa on myös aikuiskoulutustuki. 25&nbsp;vuotta täyttäneen päätoiminen opiskelu omaehtoisesti työttömyysturvalla on ollut mahdollista vuoden 2010 alusta.

## Ammatillisia aikuiskoulutuskeskuksia

*Adulta
*Amiedu
*Edupoli
*Forssan ammatillinen aikuiskoulutuskeskus
*Hyria (Hyria aikuisopisto)
*Innofocus, Länsi-Uudenmaan aikuiskoulutuskeskus
*JAKK
*Jyväskylän aikuisopisto
*Kainuun ammattiopisto
*Keski-Uudenmaan koulutuskuntayhtymä Keuda
*Rovaniemen koulutuskuntayhtymä REDU
*Länsirannikon Koulutus
*Länsi-Suomen aikuiskoulutuskeskus
*Markkinointi-instituutti
*Oulun Aikuiskoulutuskeskus
*Raision aikuiskoulutuskeskus Timali
*Rastor
*Savon ammattiopisto
*Sedu Aikuiskoulutus
*Tampereen Aikuiskoulutuskeskus TAKK
*TEAK eli Teuvan aikuiskoulutuskeskus
*Turun Aikuiskoulutuskeskus
*TTS eli Työtehoseura

## Aiheesta muualla
*Ammatilliset aikuiskoulutuskeskukset (Opintoluotsi)
*Aikuisoppilaitokset (Edu.fi)
Olevainen

**Olevainen** eli **oleva** tai **olevaisuus** tarkoittaa varsinkin filosofiassa todellisuutta, kaikkeutta. Olevan vastakohta on ei-oleva.

## Katso myös
* Olemassaolo 

## Lähteet
Abazan kieli

**Abaza** (abazaksi абаза бызшва) on abazojen puhuma luoteiskaukasialainen kieli. Sillä on virallisen kielen asema pohjoiskaukasialaisessa Karatšai-Tšerkessian tasavallassa Venäjällä.

## Levinneisyys ja puhujamäärä
Abazaa puhutaan pääasiassa Karatšai-Tšerkessiassa, jossa abazakylät sijaitsevat Kubanin, sen sivujokien Bolšoi ja Malyi Zelentšukin sekä Kumajoen varsilla. Osa kylistä kuuluu vuonna 2006 perustettuun Abazan piiriin.

Vuoden 1989 väestönlaskennan mukaan abazan puhujia oli Venäjällä 31&nbsp;000 henkeä, joista 26&nbsp;500 asui Karatšai-Tšerkessiassa. Kansallisuudeltaan abazoista abazan kieltä puhui äidinkielenään 93,9 % ja venäjää 4,3 %.

Vuoden 2002 väestönlaskennan mukaan abazan kieltä puhui 38&nbsp;000 henkeä (lukuun sisältyvät myös abazaa toisena tai vieraana kielenä puhuvat). Karatšai-Tšerkessiassa abazan puhujia oli 33&nbsp;700. Kaukasian sodan aikana 1800-luvulla abazoja muutti joukoittain Turkkiin, jossa heitä arvioidaan olevan noin 15&nbsp;000.

Venäjällä 96,3 % abazoista osaa venäjää (82,8 % vuonna 1989). Huomattava osa abazoista puhuu myös tšerkessiä.

Vuoden 2010 väestönlaskennan mukaan Venäjällä on 37&nbsp;800 abazan puhujaa.

## Historia ja murteet
Abaza kuuluu abhaasilais-adygeilaisten kielten abhaasilais-abazalaiseen alaryhmään. Sen lähin sukukieli on abhaasi. 1200-luvulta lähtien osa abhaaseista muutti Kaukasuksen pohjoispuolelle, jossa heidän kielensä ja kulttuurinsa sai vaikutteita tšerkesseiltä.

Kieli jakautuu tapantan ja ašharuan päämurteisiin. Ašharuat ovat muuttaneet Abhasiasta vasta 1600–1800-luvuilla, ja siksi heidän kielensä on lähempänä abhaasia.

## Kirjakieli
Abazan kirjakieli on luotu vuonna 1932. Sen normit perustuvat tapantan murteeseen. Aluksi käytettiin latinalaista kirjaimistoa, mutta vuonna 1938 siirryttiin kyrilliseen aakkostoon. Abazan kielessä on vain kaksi vokaalifoneemia, mutta peräti 63 konsonanttia, joita merkitään erilaisin kirjainyhdistelmin. Lisämerkkejä kirjaimistossa on vain yksi: Ӏ (”palotška”).

*Abazan kirjaimisto*

Abazan kielellä ilmestyy sanomalehti *[[Abazašta]]*, oppikirjoja sekä kauno- ja lastenkirjallisuutta. Vuonna 2008 abazaksi julkaistiin 4 kirjanimekettä yhteensä 4&nbsp;000 kappaleen painoksena. Kouluissa kieltä opetetaan aineena. Sitä käytetään myös jonkin verran radiossa ja televisiossa. Abazan kieltä pidetään varsin elinvoimaisena eikä sen asema ole uhanalainen.

## Katso myös
* Abazankielinen kirjallisuus
* Abazat

## Lähteet

## Aiheesta muualla
* Abazašta-lehden sivusto  (abazaksi), 
* Ethnologue: Abaza
FG-42

**FG-42** eli **Fallschirmjägergewehr 42** on toisen maailmansodan aikana valmistettu saksalainen kaasumäntätoiminen, kerta- ja sarjatulta ampuva automaattikivääri. Tämäntyyppisiä, täysitehoista kiväärinpatruunaa ampuvia aseita on nimitetty myös *sarja-automaattikivääreiksi*.

Eräs aseen erikoisuuksista oli, että se kertatulta ammuttaessa toimi suljetulta lukolta, kun taas sarjatulta ammuttaessa jäähdytyksen parantamiseksi avoimelta lukolta.

FG-42:ssa oli kiinnityskisko ZF-41-kiikaritähtäimelle. Aseelle kaavailluista erilaisista tehtävistä kertovat toisaalta sisäänrakennettu pistin, toisaalta etutuet.

Ase kehitettiin RLM:n (*Reichsluftfahrtministerium*, ilmailuministeriö) tilauksesta, tarkoituksena saada laskuvarjojoukoille Mauser Kar 98k -kiväärit, MP-38- ja MP-40-konepistoolit ja MG 34-konekiväärit korvaava yleisase, joka tavoite ei kuitenkaan toteutunut.  

Vaikka FG-42 kevyenä, kerta- ja sarjatulta ampuvana taistelijan henkilökohtaisena kiväärinä ennakoi todellisen rynnäkkökiväärin syntyä, se oli epäonnistunut konstruktio. Käyttämänsä täysitehoisen sotilaskiväärin patruunan takia se oli lähes mahdoton hallita sarjatulella. Ase oli myös erittäin hidas ja kallis valmistaa. 

Rheinmetall-Borsig ja Krieghoff valmistivat asetta 1942–1945 kahtena mallina noin 7&nbsp;000 kappaletta. 

Sodan jälkeen FG-42:n toimi teknisenä esikuvana yhdysvaltalaiselle M60-konekiväärille. 

## Tekniset tiedot
**FG-42-1 / FG-42-2**
 
*Kaliiperi: 7.92 × 57mm 
*Pituus: 937 mm / 1&nbsp;060 mm 
*Piipun pituus: 508 mm / 525 mm 
*Paino tyhjänä: 4,38 kg / 5,05 kg 
*Tulinopeus 900–600 laukausta minuutissa 
*10 tai 20 panoksen tankolipas

## Aiheesta muualla
*Springfield Armory Collection: GERMAN RIFLE FG42 AUTOMATIC 7.92MM SN# 04522 
*Springfield Armory Collection: GERMAN RIFLE FG42 AUTOMATIC 7.92MM SN# 1089
*Springfield Armory Collection: U.S. MACHINE GUN T44 

## Kirjallisuutta
*
Luettelo Raamatun henkilöistä

Tämä on osittainen **luettelo Raamatun henkilöistä**.

## [[Vanha testamentti]]

* Aadam eli Aatami, ensimmäinen ihminen
* Aamos, profeetta
* Aaron, Mooseksen veli
* Abel, Aadamin ja Eevan poika, Kainin veli
* Abraham, patriarkka
* Absalom, Daavidin poika
* Ahab, kuningas
* Ahasja, kuningas
* Asaf
* Baruk, Jeremiaan ystävä
* Batseba, Daavidin vaimo, Salomon äiti
* Bileam
* Daavid, kuningas
* Daniel, profeetta
* Delila
* Eeva, Aadamin vaimo
* Efraim
* Elia, profeetta
* Elisa, profeetta
* Esau, Iisakin poika
* Esra, 
* Ester, juutalaistyttö, Persian kuningatar
* Goljat, jättiläinen, jonka Daavid surmasi
* Haam, Nooan poika
* Hesekiel, profeetta
* Hoosea, profeetta
* Iisak, Abrahamin poika
* Jaakob, Iisakin poika
* Jafet, Nooan poika
* Jeremia, profeetta
* Jerobeam, kuningas
* Jesaja, profeetta
* Job, profeetta
* Joona, profeetta
* Joosef, Jaakobin poika
* Joram
* Juuda, Jaakobin neljäs poika
* Kain, Aadamin ja Eevan poika, Abelin veli
* Korah
* Leevi, Jaakobin kolmas poika
* Loot, Abrahamin veljenpoika
* Miika, profeetta
* Mooses, profeetta, Israelin johtaja, uskon esikuva
* Mordokai, Esterin serkku ja huoltaja
* Nooa, profeetta, uskon esikuva
* Noomi, Ruutin anoppi
* Omri
* Rebekka, Iisakin vaimo
* Rehabeam
* Ruut, Noomin moabilainen miniä, Daavidin esiäiti
* Saara, Abrahamin vaimo, Iisakin äiti
* Saban kuningatar
* Salomo, profeetta, kuningas
* Saul, kuningas
* Seem, Nooan poika
* Set, Aadamin ja Eevan kolmas poika
* Simson, voimamies

## [[Uusi testamentti]]

* Ananias
* Andreas, Jeesuksen opetuslapsi
* Agrippa, Juudean kuningas
* Barnabas
* Bartolomeus, Jeesuksen opetuslapsi
* Berenike, kuningas Agrippan puoliso
* Dionysios Areopagita
* Elisabet, Johannes Kastajan äiti
* Felix, maaherra
* Festus, maaherra
* Filippus, Jeesuksen opetuslapsi
* Gallio, Akhaian maakunnan käskynhaltija
* Gamaliel
* Herodes, Juudean kuningas
* Itämaan tietäjät, kuninkaita
* Jaakob
* Jaakob nuorempi, Jeesuksen opetuslapsi
* Jaakob vanhempi, Jeesuksen opetuslapsi
* Jeesus, Jumalan Poika
* Johannes, Jeesuksen opetuslapsi ja evankelista
* Johannes Kastaja
* Joosef, Marian puoliso
* Junia
* Juudas Iskariot, Jeesuksen opetuslapsi
* Luukas, evankelista
* Lyydia, purppuranmyyjä
* Magdalan Maria
* Neitsyt Maria
* Markus, evankelista
* Matteus, Jeesuksen opetuslapsi ja evankelista
* Mattias, Jeesuksen opetuslapsi
* Paavali, apostoli, ensimmäinen kristitty teologi
* Pietari, Jeesuksen opetuslapsi
* Pontius Pilatus, Juudean roomalainen prokuraattori
* Simon Kananeus, Jeesuksen opetuslapsi
* Taddeus, Jeesuksen opetuslapsi
* Timoteus, Paavalin työtoveri
* Tuomas, Jeesuksen opetuslapsi
Heta Kuchka

**Heta Kuchka** (s. 1974 Helsinki) on suomalainen taiteilija. Hän käyttää teoksissaan valokuvaa, liikkuvaa kuvaa, installaatioita ja piirroksia. Hän on valmistunut kuvataiteen maisteriksi Kuvataideakatemian tila-aikataiteiden osastolta vuonna 2001. Kuchkan isä oli yhdysvaltalainen bluegrassmuusikko Tom Kuchka ja äiti suomalainen. Kuchka itse on syntynyt ja asuu Suomessa.

Tampereen taidemuseo valitsi Kuchkan vuoden 2006 nuoreksi taiteilijaksi.

Kuchkan teoksissa on usein roolileikkejä, joihin hän asettaa itsensä ja muut ihmiset. Lähtökohtina ovat arkiset ilmiöt, lähiympäristö ja kommunikaatio ihmisten välillä. Lopputuloksessa on mukana sattumanvaraisuutta ja huumoria.
Teosten aiheina on ollut muun muassa kuolema ja vanheneminen, nuoret ja yksinäisyys. Osa Kuchkan teoksista on syntynyt yhteisöllisistä lähtökohdista.

Heta Kuchkan teoksia on nähty relaatioestetiikkana. Hänen videoidensa huomiopiste on ihmisten välinen tila ja suhde. 

Esimerkiksi videossa *Myötä- ja vastoinkäymisissä* (2005) Heta Kuchka esiintyy kuvattavana hääkuvausstudiossa valkoisen taustan edessä, täydessä hääpuvussa morsiuskimppu kädessään, hunnutettuna. Kuvaustilannetta valmistellaan huolellisesti ja ilmassa on jännityksen tuntua. Katsojan huomio kiinnittyy morsiusparin väliseen suhteeseen, kun saman morsiamen miehet vaihtuvat kuvaustilanteesta toiseen. Erästä sulhasta Kuchka kohtelee hyvin äidillisesti, suhde toiseen mieheen on etäinen myös fyysisesti, ja eräs hääkuva ikuistetaan parin hellässä, läheisessä kosketuksessa.

## Teoksia
* *Present* (2012), installaatio
**11 videomuotokuvaa dementiaa sairastavista amerikkalaisista vanhuksista, jotka reagoivat kukin tavallaan heille soitettuun musiikkiin.

* *Eka kerta* (2010), installaatio
**Teos on yhteistyöprojekti Nykytaiteen museo Kiasman nuorisoryhmä Kultun kanssa. Taiteilija ja nuoret  työskentelivät pelkojen kanssa. Nuorten pelkoja painettiin t-paitoihin, joita nuoret itse esittelivät installaatioon rakennetulla catwalkilla.

* *In Memory of...* (2009), videoinstallaatio ja kirkonpenkit
**Teos käsittelee suomalaisten henkilöiden hautajaisia, joissa vainajalla ei ole yhtään saattajaa.

* *Tuomo & Paavo* (2008), video 
**Teoksessa kaksi suomalaista ruumisautonkuljettajaa keskustelee ja suorittaa päivittäisiä työtehtäviään. Toinen kuljettajista kuolee teoksen kuvausten aikana tapaturmaisesti. Kollega huolehtii vainajan viimeisestä matkasta.

## Lähteet

## Aiheesta muualla
* Heta Kuchkan kotisivut
* Heta Kuchka kertoo Läsnä/Lahja -teoksestaan Kiasman Face to Face -näyttelyn yhteydessä 2015
* Heta Kuchkan taiteilijapuheenvuoro Ihme-päivillä 2013
Alex (papukaija)

**Alex** (1976 − 7. syyskuuta 2007) oli harmaapapukaija, jonka kielenkäyttöä eläinpsykologi Irene Pepperberg  tutki kolmenkymmenen vuoden ajan Arizonan yliopistossa ja myöhemmin Brandeisin yliopistossa.

Alexin sanavarasto käsitti noin sata sanaa, mutta vaikuttaa siltä, että yleisesti papukaijoista poiketen se myös ymmärtäisi puhumaansa. Alex pystyi kuvailemaan sille näytetyn esineen muotoa, väriä tai materiaalia. Se pystyi myös mainitsemaan kahden erillisen esineen eroja. Kun Alex oli väsynyt, se sanoi "I'm gonna go away" *("Menen pois.")*, ja kun tutkija esitti olevansa pahoittanut mielensä, Alex totesi "I'm sorry" *("Olen pahoillani.")* Alex pystyi myös kysymään esimerkiksi banaania, ja mikäli sille tarjosi banaanin sijasta pähkinää, se saattoi pysytellä hiljaa, kysyä banaania uudelleen tai heittää pähkinän pois. 

Alex-papukaija kuoli syyskuussa 2007. Lintu oli kuollessaan 31 vuoden ikäinen.

## Katso myös
*Koko (gorilla)

## Aiheesta muualla
* Alex Foundation 
* NY Times 'obituary' article
* New York Times article
* Alex Foundation
* Listen to Nature  artikkeli "The Language of Birds" ääniteesimerkki  Alexin puheesta
*
Wasonin korttitehtävä

**Wasonin korttitehtävä** on tehtävän kehittäjän, Peter WasoninWason, P. C. (1966). Reasoning. In B. M. Foss (Ed.), *New horizons in psychology*. Harmondsworth: Penguin., mukaan nimetty psykologinen päättelymekanismeja testaava testi.

Tehtävä on seuraavanlainen: "Esillä on neljä korttia. Jokaisessa on toisella puolella kirjain ja toisella numero. Korteista näkyvät päälle päin merkinnät A, B, 4 ja 7. Miten tarkistat kahta korttia kääntämällä, pitääkö paikkansa väite, että jos kortissa on vokaali, on siinä aina parillinen numero toisella puolella?"

Tutkimuksissaan Wason sai tulokseksi, että normaali ihminen osaa ratkaista ilman neuvoa tehtävän hieman koulutettuja loogikkoja paremmin. Loogikkojen ratkaisutaito ylitti normaaleiden ihmisten tason, jos tehtävän mukana annettiin vihjeitä sen ratkaisuun. Wasonin korttitehtävän sovellukset osataan yleensä ratkaista huomattavasti paremmin, jos ne ovat reaalisia eivätkä symbolisia tehtäviä.

## Ratkaisu

Oikea ratkaisu on, että tarkistetaan A ja 7. A:n toisella puolella on tällöin oltava parillinen numero. Tämän kortin käännön osasi suorittaa valtaosa testiin osallistujista. 7 kääntämällä tarkistetaan, että sen takana ei ole vokaalia kuten tehtävässä oletettiin. Tätä valtaosa koehenkilöistä ei osannut valita. Sen sijaan he keskimäärin turvautuivat niin sanottuun "tuplavarmistukseen", jossa he kääntävät kortin 4. Kuitenkaan tehtävässä ei ole sääntöä, että jokaisen parillisen numeron omaavassa kortissa olisi vokaali toisella puolella.

## Lähteet

## Aiheesta muualla
* Wasonin korttitehtävä The Skeptic's Dictionaryssä (englanniksi)
Southern rock

**Southern rock** on  rockmusiikin tyylisuunta, joka kehittyi 1960- ja 70-luvun vaihteessa Yhdysvaltojen etelävaltioissa. Tyylillisesti se on sekoitus rockia, kantrirockia, bluesia ja soulia. Myös eräät 1970-luvun alun brittiläiset rockyhtyeet, kuten esimerkiksi The Who, Free ja Led Zeppelin, ovat vaikuttaneet vahvasti tyylisuunnan syntyyn. Tyylin tunnusomaista soundia leimaavat riffipainoitteisuus ja ajoittain pitkät instrumentaaliosuudet, jotka saattavat sisältää muun muassa kahden sooloinstrumentin välistä vuoropuhelua. Southern rockin nimekkäimpiä edustajia ovat Lynyrd Skynyrd, Allman Brothers Band, The Marshall Tucker Band, The Charlie Daniels Band, Creedence Clearwater Revival, Blackfoot, The Outlaws, 38 Special, Molly Hatchet ja ZZ Top.

Nykyisin tämä tyylisuunta luetaan marginaalimusiikin joukkoon kuten muutkin juurimusiikkia edustavat suuntaukset. Lynyrd Skynyrd -yhtyettä onkin sanottu Grateful Dead -yhtyeen ohella maailman suurimmaksi kulttiyhtyeeksi. Tosin Yhdysvalloissa tällä tyylisuunnalla on edelleen vankka kannattajakuntansa. Nykyistä niin sanottua toisen polven southern rockia edustavat sellaiset yhtyeet ja artistit kuin The Black Crowes, The Georgia Satellites ja Dan Baird.
Gennadi Janajev

**Gennadi Ivanovitš Janajev** (, 26. elokuuta 1937 – 24. syyskuuta 2010) oli neuvostoliittolainen ja venäläinen poliitikko. Hän toimi Neuvostoliiton ainoaksi jääneenä varapresidenttinä vuosina 1990–1991 ja johti niin sanottua Janajevin junttaa, joka yritti elokuussa 1991 kaapata vallan presidentti Mihail Gorbatšovilta.

Janajev työskenteli Komsomolissa, NKP:n nuorisoliitossa, vuodesta 1963. Vuodet 1968–1970 hän oli nuorisoliittojen komitean puhemies. Vuodet 1986–1990 Janajev oli ammattiyhdistysten ylimmän neuvoston puhemies, sihteeri ja varapuhemies. Heinäkuussa 1990 hänet valittiin NKP:n politbyroohon ja keskuskomitean sihteeriksi. Joulukuusta 1990 elokuuhun 1991 Janajev oli Neuvostoliiton varapresidentti.

Janajevin ja muiden vanhoillisten joukkio, valtion hätätilakomitea, yritti vallankaappausta 19. elokuuta 1991 presidentti Mihail Gorbatšovin ollessa lomalla. Janajev nimitettiin Neuvostoliiton virkaa tekeväksi presidentiksi. Venäjän SFNT:n presidentti Boris Jeltsin ryhtyi kuitenkin toimiin kaappaajia vastaan, joiden suunnitelma romahti parissa päivässä ensimmäisiin vastoinkäymisiin. Yrityksellä oli kuitenkin kauaskantoisia seurauksia, kun Jeltsin kielsi Neuvostoliiton ja Venäjän kommunistiset puolueet ja niiden varat takavarikoitiin. Gorbatšov joutui näin eroamaan kaikista viroistaan puolueessa.

Janajev ja 11 muuta tuomittiin vallankaappausyrityksestä, mutta armahdettiin helmikuussa 1994. Tämän jälkeen Janajev toimi yhteiskunnallisissa järjestöissä ja työskenteli Venäjän kansainvälisessä matkailuakatemiassa.

Janajev kuoli moskovalaisessa sairaalassa keuhkosyöpään 24. syyskuuta 2010.

## Lähteet

## Aiheesta muualla
* Gennadi Janajevin muistokirjoitus Helsingin Sanomissa
Yo-Yo Ma

**Yo-Yo Ma** (s. 7. lokakuuta 1955 Pariisi, Ranska) on yhdysvaltalainen sellisti.

Ma syntyi Pariisissa 1955. Hänen kiinalaiset vanhempansa olivat musiikin ammattilaisia, äiti Marina Lu oli laulaja ja isä Hiao-Tsiun Ma (馬孝駿) oli säveltäjä ja kapellimestari. Ma opiskeli viulun ja alttoviulun soittamista ennen kuin valitsi lopulliseksi soittimekseen sellon. Perhe muutti New Yorkiin, kun Ma oli seitsemän. Myöhemmin hän opiskeli Juilliard Schoolissa ja  Harvardin yliopistossa. 

Vuonna 1978 Ma sai Avery Fisher -palkinnon. Sen jälkeen hän on esiintynyt useimpien maailman merkittävien orkesterien ja kapellimestarien kanssa. Hän on soittanut myös kamarimusiikkia. Hän on levyttänyt monia musiikinlajeja kuten bossa novaa, argentiinalaista tangoa ja amerikkalaista bluegrassia sekä elokuvan *[[Hiipivä tiikeri, piilotettu lohikäärme]]* musiikkia.

Yo-Yo Ma on voittanut vuoteen 2013 mennessä 16 Grammy-palkintoa, joista viimeisimmän vuonna 2009. Vuonna 1999 hän sai Glenn Gould -palkinnon. Hänet on myös nimittetty kunniatohtoriksi Princetonin yliopistoon. Vuonna 2012 hänet palkittiin Paul Simonin kanssa Polar Music Prize -palkinnolla.

## Lähteet

## Aiheesta muualla
Puolikontaktikaksoistähti

**Puolikontaktikaksoistähti** on lähekkäinen kaksoistähti, jossa toinen tähti täyttää Rochen pinnan ja on pisaramainen tai munamainen muodoltaan. Toinen tähti on pyöreä tai munamainen. Tällöin kaasua virtaa komponenttiin, joka ei täytä Rochen pintaa. Kaasu virtaa toisen, pyöreämmän ja pienemmän komponentin ympärille kertymäkiekoksi.

Puolikontaktikaksoistähtiä ovat muun muassa Mira, monet Algol-tyyppiset pimennysmuuttujat ja kataklysmiset muuttujat. Yleensä kontaktikaksoistähti havaitaan valokäyrästä tai spektroskooppisesti. 

Mira on onnistuttu kuvaamaan Hubblen avaruusteleskoopilla. Ultraviolettikuvassa näkyy tähdestä lähtevä kaasuvirta.
Valeri Ivanov

**Valeri Jevgenjevitš Ivanov** (; 5. marraskuuta 1969 – 29. huhtikuuta 2002) oli venäläisen Toljattinskoje Obozrenije -lehden päätoimittaja. Murhatun päätoimittajan lehti kirjoitti aktiivisesti Samaran alueella sijaitsevan Toljattin kaupungin rikollisuudesta.

## Aiheesta muualla
* TV-dokumentti: Russian Newspaper Murder, ohjaaja Paul Jenkins, Alegria, Ranska, 2004.
* http://www.rferl.org/newsline/2002/05/070502.asp
Fengfeng

**Fengfengin kaivospiiri** (, pinyin: Fēngfēng Kuàng Qū) on kaupunkipiiri prefektuuritason kaupunki Handanissa Hebein maakunnan eteläosassa Kiinassa. Kaupunkipiirin pinta-ala on 320 neliökilometriä ja väkiluku noin puoli miljoonaa (vuonna 2010).

Kuntatasolla Fengfengin kaivospiiri jakauttuu yhdeksään suurkuntaan. Piirikunnan hallintokeskus sijaitsee Linshuin suurkunnassa.

Alueella sijaitsee merkittävä hiilikaivoskeskus. Fengfengistä saadaan maan terästeollisuudelle ja myös vientiin hyvänlaatuista koksia.


Kuva:响堂山石窟之常乐寺遗址.jpg | Changle-temppeli rauniot.
Kuva:常乐寺遗址.jpg | Changle-temppeli rauniot.
Kuva:Xiangtangshan western paradise of the amitabha.jpg | Reliefi Xiangtangshan-luolista.


## Lähteet

## Aiheesta muualla
Kosketuskaksoistähti

**Kosketuskaksoistähti** eli **kontaktikaksoistähti** on kaksoistähti, jonka toisiaan kiertävät tähdet ovat niin lähekkäin, että niiden pinnat koskettavat toisiaan. Astronomi Zdeněk Kopalin mukaan sitä, että molemmat tähdet täyttävät Rochen pinnan tai jopa ylittävät sen. Tunnetuin kontaktikaksoistähti on W Ursae Majoris, joka on myös spektroskooppinen kaksoistähti ja pimennysmuuttuja. Kosketuskaksoistähdessä tähtien kaasukehät yhdistyvät toisiinsa.

## Lähteet
Peter Buck

**Peter Lawrence Buck** (s. 6. helmikuuta 1956 Oakland, Kalifornia) on yhdysvaltalaisen rock-yhtye R.E.M:n kitaristi ja perustajajäsen yhdessä Michael Stipen, Mike Millsin ja Bill Berryn kanssa. Hän säveltää yhtyeen laulut yhdessä Millsin (aiemmin myös yhtyeen jättäneen Berryn) kanssa.

R.E.M:n lisäksi Buck on esiintynyt vierailijana monien muiden yhtyeiden ja artistien levyillä (muun muassa The Replacementsin, Robyn Hitchcockin ja Eelsin albumeilla). Hän soittaa myös bassoa yhdessä R.E.M:n keikkamuusikon Scott McCaugheyn kanssa The Minus 5 -yhtyeessä ja on ollut instrumentaaliyhtye Tuataran jäsen.
Erillinen kaksoistähti

**Erillinen kaksoistähti** on lähekkäinen tai kaukainen kaksoistähti, jossa tähtien välillä ei ole minkäänlaista kosketusta tai tapahdu suurta massansiirtoa, koska tähdistä kumpikaan ei kosketa Rochen pintaa. Silti on teoriassa mahdollista, että jonkin verran massaa virtaisi tähdestä toiseen tähtituulen takia. Erillisiä kaksoistähtiä ovat käytännössä kaikki kaukoputkilla nähtävät kaksoistähdet ja monet spektroskooppiset kaksoistähdetkin. Lähekkäisessä erillisessä kaksoistähdissä painovoima saattaa venyttää molempia tai jompaakumpaa komponenttia munan muotoiseksi.
Beppu

**Beppu** () on kylpyläkaupunki Ōitan prefektuurissa Kyūshūn saaren koillisrannikolla Japanissa. Se sijaitsee prefektuurin keskiosassa Beppunlahden rannalla. Beppussa on 121&nbsp;298 asukasta (2014), joten se on prefektuurin toiseksi suurin kaupunki pääkaupunki Ōitan jälkeen, ja sen pinta-ala on 125,23 neliökilometriä. Beppu tunnetaan lukuisista kuumista lähteistään (*onsen*), joiden ansiosta siellä vierailee paljon matkailijoita.

Beppusta tehtiin kaupunki 1. huhtikuuta 1924. Silloin siellä oli noin 36&nbsp;000 asukasta.

Kaupunki jakautuu kahdeksaan kuumien lähteiden alueeseen (). Kuumien lähteiden määrä, 2&nbsp;217 kappaletta, ja niistä virtaavan veden määrä on Japanin suurin. Lähteiden vettä on käytetty muinaisista ajoista lähtien lukuisiin eri tarkoituksiin matkailusta terveydenhuoltoon ja teollisuuteen. Kaupungille luonteenomaiseen maisemaan kuuluu lukuisista kuumista lähteistä nouseva höyry.

## Lähteet

## Aiheesta muualla

*Kaupungin virallinen sivu
Kolkhis

**Kolkhis** (, , ) on muinaiskreikkalainen nimitys Mustanmeren itäpuolella nykyisen Georgian länsi- ja Turkin koillisosissa sijainneelle alueelle. Se sijaitsi Fasis- eli Rionijoen laakson ympärillä.

700-luvulta eaa. lähtien Kolkhis kärsi kimmerialaisten ja skyyttien hyökkäyksistä. Maa oli Persian vaikutusvallan alla, vaikka akhaimenidit eivät onnistuneetkaan saamaan sitä hallintaansa. Kolkhis ei kuulunut Persian satraappikuntiin eikä ilmeisesti maksanut Persialle suojelurahaa, mutta lähetti kuitenkin sinne Herodotoksen mukaan säännöllisesti lahjoja. Ensimmäisellä vuosisadalla eaa. Kolkhiin valloitti Pontoksen kuningas Mithridates VI, minkä jälkeen maa siirtyi Rooman hallintaan. Myöhemmin alueelle syntyi uusi Kolkhiin ja osia Pontoksesta käsittänyt valtakunta, jota kreikkalaiset kutsuivat Lazikaksi. Se otti valtionuskonnokseen kristinuskon vuonna 523. Bysantti ja sassanidien Persia taistelivat jatkuvasti valtion hallinnasta.

Kolkhiissa tuotettiin kultaa, orjia, nahkaa, puutavaraa ja muita materiaaleja laivanrakennukseen sekä maataloustuotteita. Alueen läpi kulki kauppareitti Mustaltamereltä Keski-Aasiaan ja edelleen Intiaan ja Kiinaan sekä etelään Meediaan Araksjoen ja Urartun kautta. Assyrialaisista ja kreikkalaisista lähteistä päätellen se lienee ollut suhteellisen vauras maa.

Miletoksen kreikkalaiset perustivat alueelle siirtokuntia. Kolkhiin väestön koostumusta ei tunneta, mutta ensimmäisellä vuosituhannella eaa. sen väestö lienee puhunut pääasiassa kartvelilaisten kielten murteita, luultavasti zanin kielen esimuotoa. Herodotos väitti kolkhislaisten olevan ”mustia egyptiläisiä”. Persialainen vaikutus oli Kolkhiin maantieteellisen sijainnin vuoksi vähäisempää kuin Iberiassa ja Armeniassa. Etenkin sassanidien aikana zarathustralaisuus nousi maassa aiempaa tärkeämpään asemaan, mutta paikallinen uskonto säilyi voimakkaana.

Kreikkalaisessa mytologiassa Kolkhis oli satumaisen rikas maa, Aieteen ja Medeian koti, jonne argonautit matkustivat etsimään kultaista taljaa.

## Lähteet

## Aiheesta muualla

*Colchis, the Land of the Golden Fleece Adventures Great and Small.
Broken Hill

**Broken Hill** on noin 17&nbsp;600 asukkaan kaivoskaupunki Uuden Etelä-Walesin osavaltiossa Australiassa. Kaupungin kallioperässä on todennäköisesti maailman rikkaimmat hopea-, lyijy- ja sinkkivarannot, ja tämän johdosta siitä käytetään usein nimitystä *"Silver City"* ("hopeakaupunki").

Kaupungissa syntyi 1880-luvulla kaivosyhtiö Broken Hill Proprietary Company Limited, josta kasvoi maailman suurin kaivosyhtiö BHP Billiton. Broken Hillista tuli kaupunki vuonna 1907.

## Ilmasto
Vuoden lämpimintä aikaa on tammikuu, jolloin keskimääräinen ylin lämpötila on yli 33&nbsp;°C. Viileintä on kesäkuusta elokuuhun, jolloin keskimääräinen alin jää seitsemän asteen alapuolelle. Sadetta saadaan varsin vähän mutta ympäri vuoden, eniten joulukuussa 29 mm.

## Lähteet

## Aiheesta muualla

* Broken Hillin turismiin painottuneet viralliset verkkosivut
Eddingtonin raja

**Eddingtonin raja** on raja-arvo tähden kirkkaudelle, jota kirkkaamman tähden pinnalta purkautuu kaasua ulos säteilypaineen vaikutuksesta. Säteily syntyy tähden sisällä tai tiiviin tähden pinnalle putoavan kaasun kitkakuumennuksesta. Eddingtonin raja määrää tähtien maksimimassan, jonka on ajateltu olevan 130 Auringon massaa. Suuren Magellanin pilven tähti R136a1 on kuitenkin tulkittu massaltaan jopa 300 Auringon massaa vastaavaksi.

Kun johonkin tiiviiseen tähteen putoaa kaasua, kaasu säteilee energiaa, koska sen potentiaalienergia muuttuu kaasun sisäisen kitkan takia lämmöksi ja säteilyksi. Mitä suurempi massavirta tähden pinnalle putoaa ulkopuolelta, sitä voimakkaammin tähti säteilee. Toisaalta tiedetään, että hyvin kirkkaan ja kuuman "normaalin" tähden säteilypaine puhaltaa kaasua ulos tähdestä. Hyvin kuumat ja massiiviset tähdet ovat epävakaita säteilynpaineen takia, ne pyrkivät "kiehumaan yli". Eddingtonin rajaa suurempi massavirta tiiviin tähden pinnalle on mahdoton, koska massavirran pudotessa tähden pinnalle vapautuva säteily puhaltaa kaasun ulos.

## Lähteet
Kultainen kolmio

**Kultainen kolmio** () on Kaakkois-Aasiassa, Thaimaan, Myanmarin ja Laosin rajalla sijaitseva vuoristoalue. Alueella Ruak-joki yhtyy Mekongiin. Nimityksen antoi alkujaan CIA. Kultainen kolmio tuli tunnetuksi 1920-luvulla maailman tärkeimpänä oopiumin tuotantoalueena. Nykyisin sieltä virtaa maailman markkinoille sekä oopiumia, heroiinia että puhdistettua morfiinia.

Vuonna 2001 arvioitiin, että alueella tuotettiin noin 60 % maailman laittomasti tuotetusta oopiumista. Valtaosa Kultaisessa kolmiossa valmistetuista opiaateista valmistetaan Myanmarissa. Opiaattien tuotanto Myanmarissa on kuitenkin laskenut viime aikoina.  Tällä vuosituhannella Afganistan on ohittanut kultaisen kolmion maailman suurimpana heroiinin tuottajana. 

## Lähteet
Lähekkäinen kaksoistähti

**Lähekkäinen** eli ahdas **[[kaksoistähti]]** on kaksoistähti, jossa kaksi tähteä kiertää suhteellisen lähellä toisiaan. Tämä on hieman epämääräinen luokitus kaksoistähdille. Lähekkäisen kaksoistähden osien kiertoaika on alle kymmeniä vuosia. 

Erään määritelmän mukaan lähekkäinen kaksoistähti on kaksoistähti, jossa jossain kehitysvaiheessa tapahtuu massan siirtoa komponenttien välillä, koska toinen tähdistä ylittää ns. Rochen pinnan. Lähekkäinen kaksoistähti voi olla erillinen kaksoistähti, puoliksi erillinen kaksoistähti tai kontaktikaksoistähti. 

Pimennysmuuttujat ja spektroskooppiset kaksoistähdet ja monet kataklysmiset muuttujat ovat lähekkäisiä kaksoistähtiä.

## Katso myös
* Kaksoistähti
* Kaksoistähden kehitys

## Lähteet
Monsanto

**Monsanto**-yhtymä oli maailman suurimpia maataloudessa käytettyjen kasvien jalostajia sekä kasvinsuojeluaineiden tuottaja. Sen perusti John Francis Queeny vuonna 1901 Saint Louisissa Yhdysvaltojen Missourin osavaltiossa. Yhtymän nimi tuli Queenyn vaimon tyttönimestä.

Aluksi Monsanto tuotti virvoitusjuomateollisuuden makuaineita: sakariinia, kofeiinia ja vanilliinia erityisesti Coca-Colan tarpeisiin. Yhtiö laajensi myöhemmin toimintaansa peruskemian tuotteiden, kuten rikkihapon valmistukseen. Yhtymästä tuli 1940-luvulla johtava muovien ja synteettisten kuitujen tuottaja maailmassa. Tuotevalikoimaan tulivat tällöin myös muun muassa dioksiini, aspartaami, PCB ja naudan kasvuhormoni. Monsanto oli yksi Vietnamin sodassa käytetyn Agent Orange -kasvimyrkyn valmistajista.

Monsanto piti päätuotteenaan Roundup-rikkaruohotorjunta-ainetta, mutta sen jälkeen kun aineen patentti umpeutui, yhtymä oli 1990-luvun loppupuolelta asti suunnannut suurimmat tutkimusvoimavaransa geenimuunneltuihin tuotteisiin. 

Tieteellisenä yhteistyökumppanina yhtymällä oli etenkin Washington University in Saint Louis. Monsanton kehittämä geenimuunneltu soija kohtasi varsinkin Euroopassa kuluttajien vastustusta.

Saksalainen kemianteollisuuden suuryhtiö Bayer ilmoitti toukokuussa 2016 ostavansa Monsanton. Kauppahinnaksi sovittiin 62 miljardia dollaria. Kauppa tapahtui kesäkuussa 2018. 

## Katso myös
*Texas Cityn onnettomuus

## Lähteet

## Aiheesta muualla
Donetsin allas

**Donetsin allas**  (, ) on Ukrainan itäosassa Donin sivujoen Donetsin eteläpuolella sijaitseva geologinen alue. Osa Ukrainan aluejaotteluista käyttää nimitystä Donbass maan itäisimmästä osasta. Hallinnollisesti alue käsittää pääosin Donetskin ja Luhanskin alueet.

Toisinaan alueeseen luetaan maantieteellisesti kuuluvaksi myös Ukrainan Dnipropetrovskin alueen itäosia ja osia hallinnollisesti Venäjän federaatioon kuuluvasta Rostovin alueesta.

Donetsin allas on Ukrainan suurin kivihiilikenttä ja tärkeimpiä teollisuusalueita. Merkittävimpiä alueella sijaitsevia kaupunkeja ovat Donetsk ja Makijivka. Yhdessä Kryvyi Rihin rautamalmialueen kanssa Donetsin allas (Donetsin laakio) muodostaa yli 200 miljoonaa tonnia kivihiiltä ja yli 50 miljoonaa tonnia terästä tuottavan valtaisan teollisuusalueen.

Vuoden 2001 tilastojen perusteella suurin osa väestöstä Donetskin ja Luhanskin alueilla ovat etnisesti ukrainalaisia (56,9 ja 58,0 prosenttia) ja suurin vähemmistö on venäläisiä (38,2 ja 39,0 prosenttia).

## Katso myös
* Ukrainan alueet
* Metinvest
* DTEK

## Lähteet

## Aiheesta muualla
* 
* Donets Basin (osittain rajattu sisältö) Britannica.com  
*I. Katchanovski, Z. E. Kohut, B. Y. Nebesio, M. Yurkevich, 2013: Historical Dictionary of Ukraine. 2nd Edition, pp. 135-136: Donets Basin  (Google Books)
* The significance of the Donbas Deutsche Welle 15.4.2014 
* David Marples, 2014: ‘King Coal’ and the future of the Ukrainian Donbas ukraineanalysis.wordpress.com 
* Vladislav Vorutnikov, 2014: Ukraine Coal Industry Captured by the Ongoing Armed Conflict  coalage.com 
* Ukraine (2012)  euracoal.org
Orenburg

**Orenburg** () on Uraljoen varrella Venäjällä sijaitseva hieman yli puolen miljoonan asukkaan teollisuuskaupunki ja jokisatama sekä Orenburgin alueen hallinnollinen keskus. Kaupunki sijaitsee noin 1 500 kilometriä Moskovan eteläpuolella. Se on kehittynyt vuonna 1735 Ural- ja Or-jokien yhtymäkohtaan rakennetun linnakkeen pohjalta. Vuonna 1740 kaupunkia siirrettiin alajuoksulle päin uuteen paikkaan. Uraljokea pidetään Euroopan ja Aasian rajana, jonka vuoksi Orenburg sijaitsee kummassakin maanosassa.

Vuosina 1938–1957 kaupungin nimi oli ***Tškalov*** lento-onnettomuudessa kuolleen pilotin, Neuvostoliiton sankarin, Valeri Tškalovin mukaan.

Vuoden 2024 huhtikuussa tapahtuneet Orskin padon murtumat jättivät suuren osan kaupungista Uraljoen tulvaveden alle ja aiheuttivat tuhansien asukkaiden evakuointeja.

## Lähteet

## Aiheesta muualla
Donets

**Donets** (; ) on Donjoen oikeanpuoleinen eli läntinen sivujoki Etelä-Venäjällä ja Ukrainassa.

Donets on 1&nbsp;053&nbsp;km pitkä ja sen valuma-alue on 98&nbsp;900 neliökilometriä. Noin 350&nbsp;km joesta on navigointikelpoista, mutta se on jäässä joulukuusta maaliskuun puoleen väliin.

Joki saa alkunsa Venäjän Belgorodin alueelta ja virtaa kaakkoon Ukrainan puolella sijaitsevalle Harkovan alueelle. Sieltä se jatkaa Donetskin altaan ydinalueelle eli kulkee Luhanskin ja Donetskin alueiden kautta, ja edelleen Venäjän puolelle, missä se yhtyy Doniin Rostovin alueella Ust-Donetskin eteläpuolella, noin 220 kilometriä ennen Asovanmerta.

Joen pääuoman varrella sijaitsevat kaupungit Belgorod (Venäjä), Vovtšansk (Venäjä), Tšuhujiv (Ukraina), Zmijiv (Ukraina), Izjum (Ukraina), Rubižne (Ukraina), Lysytšansk (Ukraina), Sjevjerodonetsk (Ukraina), Donetsk (Venäjä), Kamensk-Šahtinski (Venäjä) ja Ust-Donetski (Venäjä).

## Nimi
Sekä *Donets* että sen pääjoki *Don* ovat saaneet nimensä iranilaiskieliin kuuluvan sarmatian jokea merkitsevästä kantasanasta *Dānu.* Sarmatialaiset asuttivat Mustanmeren pohjoispuolista aluetta noin 1100 -luvusta ennen ajanlaskun alkua aina varhaiskeskiaikaan asti, joten nimi lienee peräisin tältä aikakaudelta.

Joen nimessä slaavilaisissa kielissä esiintyvä ilmaus *Severski* tai *Siverskyi* on puolestaan peräisin siitä, että joen alkupiste on sijainnut severialaisiksi kutsutun itäslaavilaisen heimon tai kansan asuttamalla alueella.

## Katso myös
* Oskil (Oskol), Donetsin pisin sivujoki
* Donets–Donbass-kanava

## Lähteet

## Aiheesta muualla
Gaussin radanmääritysmenetelmä

**Gaussin radanmääritysmenetelmä** on Carl Friedrich Gaussin vuonna 1801 kehittämä menetelmä taivaankappaleen rataelementtien määrittämiseksi kolmesta tai useammasta havainnosta. Menetelmää käytetään tähtitieteessä edelleen.

Gauss kehitti menetelmänsä Giuseppe Piazzin 1. tammikuuta 1801 löytämän Ceres-kääpiöplaneetan radan määrittämistä varten ja onnistui sen avulla ennustamaan planeetan paikan taivaalla puolen asteen tarkkuudella. Vuonna 1809 radanmääritysmenetelmä esiteltiin teoksessa **Theoria motus corporum coelestium**, joka on eräs tieteen merkkiteoksista. Se sisälsi radanmääritysmenetelmän lisäksi myös pienimmän neliösumman menetelmän ja Gaussin käyrän esitykset.
Rautakanki

**Rautakanki** eli **terässeiväs** on teräksestä valmistettu, yleensä alle kymmenen kilon painoinen ja noin puolitoista metriä pitkä työkalu. Sitä voidaan käyttää nostokankena eli vipuna kammettaessa maasta isoja ja painavia kiviä tai muita raskaita esineitä, ja sillä voidaan tehdä maahan reikiä esimerkiksi tolppia tai aurauskeppejä varten.
Vatiala

**Vatiala** on kaupunginosa 2 Kangasalan kaupungissa, Tampereen rajalla, seitsemän kilometriä Kangasalan keskustasta länteen vanhan valtatie 12:n varrella.

Pääasiassa Tampereen puolella sijaitseva Kaukajärvi ulottuu itäpäästään Vatialaan ja siihen liittyy Pitkäjärvi Sillansalmen erottamana.

Alue on muuten tyypillistä pientaloaluetta, mutta koska se sijaitsee vanhalla soranottoalueella, osittain vallitsevan maisemakuvan muodostavat sorakuopat, joiden ympärille talot on rakennettu. Sorakuopille johti Tampereen puolella sijainneelta Vatialan rautatieasemalta 1990-luvulla purettu pistoraide.

Vatialassa Kangasalantien varrella on myös pienteollisuutta. Vatialassa toimi vuosina 1950&ndash;1982 Tampereen ilmatorjuntapatteristo (TamItPsto). Vuonna 1940 perustetussa varuskunnassa toimi aiemmin puolustusvoimien lentovarustevarikko.
 
Vatialan itäpäässä, oikeastaan Nattarin alueella, sijaitsee Tampereen seurakuntien omistama Vatialan hautausmaa. Hautausmaan itäpuolella kulkee uusi moottoriliikennetie, valtatie 12.

Tampereen läheisyys ja sitä kautta helpot työmatkat kaupunkiin ovat osasyynä alueen kasvuun. Toisaalta Vatiala sijaitsee myös luonnon keskellä, esimerkiksi Kaarinanpolku kulkee Vatialankin maastoissa.

Vatialan alueella on monenlaisia palveluja kuten pankki, kauppoja, lounasravintola, pubi, parturi-kampaamo ja kirjasto.

## Koulut

Vatialan alueella sijaitsee Vatialan koulu (luokat 1&ndash;6) sekä Pitkäjärven koulu (luokat 7&ndash;9).

Vatialan koulu on rakennettu vuonna 1953. Laajennusosa valmistui vuonna 2006. Syksyllä 2013 otettiin käyttöön siirtokelpoinen opetustila, parakki. Syksyllä 2014 tila oli taas lopussa ja koulu sai käyttöönsä koulun pihassa sijainneen Oravanpesän päiväkodin tilat. Vatialan koulu kärsi tilaongelmien lisäksi pitkään myös pahoista sisäilmaongelmista, jotka on päätetty ratkaista rakentamalla uudet tilat, jotka valmistuvat vuoteen 2020 mennessä.

Pitkäjärven koulu on vuonna 2003 valmistunut moderni yläkoulu. Koulun yhteydessä on myös Pitkäjärven liikuntahalli. Koulussa on luokilla 7&ndash;9 noin 400 oppilasta. Tavallisissa luokissa on oppilaita 14&ndash;22. Koulussa on myös pienluokkia, jotka on tarkoitettu erityistä tukea tarvitseville oppilaille.

## Lähteet

## Aiheesta muualla
*Vatialan Omakotiyhdistys ry:n sivut
Vatialan hautausmaa

**Vatialan hautausmaa** on Tampereen seurakuntien omistama hautausmaa Kangasalan kaupungissa, sen Tampereen puoleisessa päässä, viisi kilometriä Kangasalan kirkolta länteen, uuden ja vanhan valtatie 12:n risteyksen tuntumassa.

Hautausmaa on perustettu 1960, ja sen pinta-ala on 25 hehtaaria, josta metsähautausmaata on 1,5 hehtaaria.

Vatialan hautausmaalla on vuonna 1960 rakennettu siunauskappeli. Hautausmaan krematorio vihittiin käyttöön toukokuussa 2013.

## Vatialan siunauskappeli

Vatialan siunauskappelin on suunnitellut arkkitehti Viljo Revell.  Askeettinen kappeli kuuluu Suomen modernin arkkitehtuurin kansainvälisesti arvostettuihin merkkiteoksiin. Se valmistui vuonna 1960. Kappeli on rakennettu betonista, teräsbetonista, pronssista ja karkeasta mäntylaudasta. Siunauskappelin iso kappeli on poikkileikkaukseltaan paraabelin muotoinen. Kappelin kahdella sisäpihalla sijaitsevat vesialtaat, joissa alkuperäisen suunnitelman mukaan piti virrata sulaa vettä ympäri vuoden. Kappelin rakentamisesta päättänyt kirkkovaltuusto kuitenkin edellytti, että altaissa ei pidetä vettä talvella. Vatialan isoon kappeliin mahtuu 120 henkilöä ja pieneen kappeliin 60 henkilöä. Kappelin kaluston on suunnitellut Olli Borg. Hautausmaasuunnitelma on Veikko Rauhalan käsialaa.

## Vatialan hautausmaalle haudattuja henkilöitä

{
  "type": "FeatureCollection",
  "features": [
    {
      "type": "Feature",
      "properties": {},
      "geometry": {
        "type": "Point",
        "coordinates": [
          23.97075176239014,
          61.475060682685914
        ]
      }
    }
  ]
}


*Rolf Hernberg, fyysikko
*Paavo Koli, sosiologi, Tampereen yliopiston rehtori, Mannerheim-ristin ritari (metsähautausmaa)
*Teuvo Kotilainen, kuvanveistäjä
*Jyrki Kovaleff, näyttelijä
*Erkka Lehtola, toimittaja (metsähautausmaa)
*Jalmari Leino, päätoimittaja ja kansanedustaja
*Antti Majanlahti näyttelijä
*Maija-Liisa Majanlahti, näyttelijä
*Mikko Majanlahti, näyttelijä
*Matti Asseri Nyberg,  erityisnuorisotyöntekijä, kunnallispoliitikko ja TPV:n entinen puheenjohtaja
*Gunnar Pohjola, kuvataiteilija
*Paavo Rautio, kapellimestari (uurna-alue)
*Eero Roine, näyttelijä (metsähautausmaa)

## Lähteet

## Aiheesta muualla

* Vatialan hautausmaa iso kappeli urut Suomen urut -tietokanta
* Vatialan hautausmaa pieni kappeli urut Suomen urut -tietokanta
Wiesbaden

**Wiesbaden** on Hessenin osavaltion pääkaupunki läntisessä Saksassa. Se sijaitsee Reinjoen ja Taunusvuoriston välissä. Vuoden 2016 väestönlaskennassa siellä oli 277&nbsp;619 asukasta. Suomessa Wiesbaden on saavuttanut julkisuutta autourheilija Nico Rosbergin ja skotlantilaisen säveltäjän James Peacen kotikaupunkina. Kaupungissa syntyneisiin lukeutuu muiden muassa myös yhdysvaltalainen tennislegenda John McEnroe.

## Historia

Alueella sijaitsevien kuumien lähteiden ansiosta Wiesbaden muodostui jo keskiajan lopulla merkittäväksi kylpyläkaupungiksi, osittain tästä johtuen kaupungille on yhä tyypillistä klassistinen rakennustyyli ja runsaat viheralueet. Nykyään kaupunki muodostaa yhden kokonaisuuden Reinin etelärannalla sijaitsevan Mainzin kaupungin kanssa, jonka joen pohjoispuolella sijaitsevat kaupunginosat liitettiin toisen maailmansodan jälkeisten Reinjoen rajaamien miehitysvyöhykkeiden takia Wiesbadeniin. Wiesbadenia miehittivät tuolloin amerikkalaiset joukot, joita kaupungissa on Yhdysvaltain ja Saksan liittotasavallan sotilaallisen yhteistyön nimissä huomattavassa määrin yhä edelleen.

## Ystävyyskaupungit
Wiesbadenin ja Itävallan Klagenfurtin vuonna 1930 alkanut ystävyyskaupunkisuhde on maailman vanhin. Yhä erittäin aktiivinen kumppanuussuhde sisältää muun muassa vuotuisia vaihto-ohjelmia koululaisille, vierailumatkoja eläkeläisille ja yleistä kulttuurivaihtoa.

* Klagenfurt (Itävalta), 1930
* Montreux (Sveitsi), 1953
* Friedrichshain-Kreuzberg (Berliini, Saksa), 1964
* Gent (Belgia), 1969
* Fondettes (Ranska), 1975
* Ljubljana (Slovenia), 1977
* Kfar Saba (Israel), 1981
* San Sebastián (Espanja), 1981
* Wrocław (Puola), 1987
* Tunbridge Wells (Iso-Britannia), 1989
* Görlitz (Saksi, Saksa), 1990
* Ocotal (Nicaragua), 1990

## Lähteet

## Aiheesta muualla
Hmelnytskyin alue

**Hmelnytskyin alue** eli **Hmelnitskin alue** () on hallinnollinen alue Ukrainan länsiosassa. Alueen pinta-ala on 20&nbsp;645 neliökilometriä. Vuoden 2021 alussa siellä asui 1,244 miljoonaa henkeä. Tämä oli 3,0 prosenttia Ukrainan väestöstä. Asukkaista 57,7 prosenttia oli kaupunkilaisia. Luvuissa ei ole huomioitu Venäjän vuodesta 2014 miehittämää Krimin niemimaata, joilla asui miehityksen alkaessa runsaat viisi prosenttia Ukrainan väestöstä.. Hmelnytskyin alueen hallinnollinen keskus on H’melnytskyin kaupunki (274&nbsp;582 as.).

Hmelnytskyin alueen naapureina ovat pohjoisessa Rivnen ja Žytomyrin alueet, idässä Vinnytsjan, etelässä Tšernivtsin ja lännessä Ternopilin alueet.  

Netišynin kaupungissa sijaitsee Hmelnytskyin ydinvoimalaitos (Хмельницька АЕС). Myös maatalous on merkittävä elinkeino. Lisäksi alueella toimii koneenrakennus-, ase- ja kemianteollisuutta.

## Hallinnollinen jako

Ukrainassa aluehallinnon toista tasoa edustavat piirit (*raion*). 

### Hallinnollinen jako vuodesta 2020
Ukrainan korkein neuvosto päätti heinäkuussa 2020 supistaa Hmelnytskyin alueen piirien lukumäärän kolmeen. Uudistuksessa esimerkiksi kaikki alueen kaupungit tulivat osaksi piirejä. Paikallistasolla asutus keskittyy 13 kaupunkiin, 24 kaupunkimaiseen taajamaan ja 1&nbsp;414 kylään.

Asukasluvultaan suurimmat kaupungit (2021) ovat H’melnytskyi (274&nbsp;582 as.), Kamjanets-Podilskyi (97&nbsp;908 as.), Šepetivka (40&nbsp;802 as.), Netišyn (36&nbsp;661 as.), Slavuta (35&nbsp;068 as.), Starokostjantyniv (34&nbsp;232 as.) ja Polonne (20&nbsp;471 as.), Krasyliv (18&nbsp;583 as.), Volotšysk (18&nbsp;474 as.), Izjaslav (16&nbsp;162 as.), Horodok (15&nbsp;835 as.) ja Dunajivtsi (15&nbsp;799 as.).

Piirien perustiedot löytyvät oheisesta taulukosta. Samannimiset piirit olivat olemassa jo ennen heinäkuuta 2020, mutta niiden aiempi pinta-ala ja väkiluku olivat uutta piirijakoa pienempiä.
 

### Hallinnollinen jako ennen vuotta 2020
Hmelnytskyin  alue oli ennen heinäkuun 2020 alueuudistusta jaettu 20 piiriin ja 6 kaupunkipiiriin.
;Piirit

*Bilohirja
*Horodok
*Deražnja
*Dunajivtsi
*H’melnytskyi
*Izjaslav
*Jarmolyntsi

*Kamjanets-Podilskyi
*Krasyliv
*Letytšiv
*Nova Ušytsja
*Polonne
*Šepetivka
*Slavuta

*Starokostjantyniv
*Stara Synjava
*Teofipol
*Tšemerivtsi
*Vinkivtski
*Volotšysk

;Alueen alaiset kaupungit

*H’melnytskyi
*Kamjanets-Podilskyi
*Netišyn

*Šepetivka
*Slavuta
*Starokostjantyniv

## Lähteet

## Aiheesta muualla